CELEX: 
Language: el
Date: 2021-05-06 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την παράταση της μεταβατικής περιόδου που αναφέρεται στο άρθρο 89 παράγραφος 1 πρώτο εδάφιο του κανονισμού (EE) αριθ. 648/2012 του Ευρωπαϊκού Κοινοβουλίου και του Συμβουλίου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (κανονισμός EMIR) προβλέπει προσωρινή εξαίρεση από την υποχρέωση εκκαθάρισης για τους μηχανισμούς συνταξιοδοτικών καθεστώτων που πληρούν ορισμένα κριτήρια. Αυτή η μεταβατική περίοδος καθορίζεται στο άρθρο 89 παράγραφος 1 του κανονισμού EMIR και παρέχει περισσότερο χρόνο για να αναπτύξουν οι κεντρικοί αντισυμβαλλόμενοι, οι μηχανισμοί συνταξιοδοτικών καθεστώτων και τα εκκαθαριστικά μέλη βιώσιμες τεχνικές λύσεις που θα παρέχουν στους μηχανισμούς συνταξιοδοτικών καθεστώτων τη δυνατότητα να ανταποκρίνονται στις απαιτήσεις  περιθωρίου διαφορών αποτίμησης σε μετρητά των κεντρικών αντισυμβαλλομένων. 
            
            
               Η προσωρινή εξαίρεση έχει παραταθεί με την πάροδο των ετών, διότι δεν έχει προκύψει καμία βιώσιμη τεχνική λύση. Με την πρόσφατη αναθεώρηση του κανονισμού EMIR [κανονισμός (ΕΕ) 2019/834, στο εξής: ΕMIR Refit], η εξαίρεση παρατάθηκε έως τις 18 Ιουνίου 2021. Σύμφωνα με το άρθρο 85 παράγραφος 2, είναι δυνατόν να παραταθεί περαιτέρω κατά δύο έτη κατά μέγιστο, με δύο κατ’ εξουσιοδότηση πράξεις της Επιτροπής, ενώ απώτερος στόχος του κανονισμού παραμένει η κεντρική εκκαθάριση από τους μηχανισμούς συνταξιοδοτικών καθεστώτων.
            
            
               Η Επιτροπή προτείνει παράταση της ισχύουσας εξαίρεσης κατά ένα επιπλέον έτος, μέσω της παρούσας κατ’ εξουσιοδότηση πράξης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Ο κανονισμός EMIR Refit προβλέπει ένα ολοκληρωμένο πλαίσιο για την αξιολόγηση της προόδου που έχει σημειωθεί όσον αφορά την εξεύρεση βιώσιμων λύσεων. Σύμφωνα με το άρθρο 85 παράγραφος 2, η Επιτροπή πρέπει να εκπονεί ετήσιες εκθέσεις στις οποίες αξιολογείται κατά πόσον έχουν αναπτυχθεί βιώσιμες τεχνικές λύσεις για τη μεταφορά από τους μηχανισμούς συνταξιοδοτικών καθεστώτων χρηματικών και μη χρηματικών ασφαλειών, ως περιθωρίων διαφορών αποτίμησης, και η ανάγκη λήψης μέτρων για τη διευκόλυνση αυτών των βιώσιμων τεχνικών λύσεων. Η ESMA, σε συνεργασία με την EIOPA, την ΕΑΤ και το ESRB, πρέπει να υποβάλλει ετήσιες εκθέσεις στην Επιτροπή σχετικά με το θέμα αυτό, προκειμένου να συμβάλλει στην αξιολόγηση της Επιτροπής. Επιπλέον, η Επιτροπή υποχρεούται να συγκροτήσει ομάδα εμπειρογνωμόνων αποτελούμενη από εκπροσώπους των κεντρικών αντισυμβαλλομένων, των εκκαθαριστικών μελών, των μηχανισμών συνταξιοδοτικών καθεστώτων και άλλων ενδιαφερόμενων μερών, προκειμένου να παρακολουθεί τις προσπάθειές τους και να αξιολογεί την πρόοδο που έχει σημειωθεί στην ανάπτυξη βιώσιμων τεχνικών λύσεων, οι οποίες θα διευκολύνουν την εκκαθάριση των συμβάσεων εξωχρηματιστηριακών παραγώγων από τους μηχανισμούς συνταξιοδοτικών καθεστώτων. 
            
            
               Η Επιτροπή έλαβε τις εκθέσεις από την ESMA τον Απρίλιο και τον Δεκέμβριο του 2020. Η ESMA διεξήγαγε επίσης δημόσια διαβούλευση από τις 2 Απριλίου έως τις 15 Ιουνίου 2020 για να συγκεντρώσει ευρύ φάσμα απόψεων και δεδομένων, η οποία τροφοδότησε την έκθεση που εξέδωσε τον Δεκέμβριο. 
            
            
               Η Επιτροπή διοργάνωσε συνεδριάσεις της ομάδας εμπειρογνωμόνων τον Οκτώβριο του 2019 και τον Απρίλιο και τον Νοέμβριο του 2020 και δημοσίευσε την πρώτη έκθεσή της προς τους συννομοθέτες τον Σεπτέμβριο του 2020 [COM(2020) 574 final της 23.9.2020]. Στην έκθεση, η Επιτροπή κατέληξε στο συμπέρασμα ότι, κατά τα τελευταία έτη, έχει σημειωθεί πρόοδος από τα ενδιαφερόμενα μέρη όσον αφορά την εξεύρεση λύσεων: ειδικότερα, ορισμένοι κεντρικοί αντισυμβαλλόμενοι έχουν αναπτύξει ή βρίσκονται σε διαδικασία ανάπτυξης μορφών «διευκόλυνσης της πρόσβασης» στις αγορές εκκαθαριζόμενων συμφωνιών επαναγοράς, στις οποίες οι μηχανισμοί συνταξιοδοτικών καθεστώτων θα μπορούσαν να ανταλλάσσουν ασφάλειες με μετρητά
                  1
               · ορισμένοι μηχανισμοί συνταξιοδοτικών καθεστώτων εκκαθαρίζουν ήδη οικειοθελώς μέρος των παραγώγων τους, ως πελάτες εκκαθαριστικών μελών. Στην εν λόγω έκθεση επισημαίνεται επίσης ότι το ζήτημα που εξακολουθούν να αντιμετωπίζουν οι μηχανισμοί συνταξιοδοτικών καθεστώτων είναι η ανάγκη παροχής περιθωρίου διαφορών αποτίμησης σε μετρητά υπό ακραίες συνθήκες της αγοράς, στις οποίες τα αιτήματα περιθωρίου διαφορών αποτίμησης σε μετρητά των κεντρικών αντισυμβαλλομένων μπορεί να είναι σημαντικά και η ικανότητα των μηχανισμών συνταξιοδοτικών καθεστώτων να καταφεύγουν στην αγορά συμφωνιών επαναγοράς ενδέχεται να μην είναι πάντα διασφαλισμένη. 
            
            
               Η δημόσια διαβούλευση που διεξήγαγε η ESMA επιβεβαίωσε σε μεγάλο βαθμό τις προαναφερθείσες διαπιστώσεις. Επιπλέον, στο πλαίσιο της εν λόγω δημόσιας διαβούλευσης υποβλήθηκαν ορισμένες προτάσεις σε μια προσπάθεια να διευθετηθούν τα εναπομείναντα ζητήματα: αφενός, η ανάγκη περαιτέρω λειτουργικής βελτίωσης των μοντέλων πρόσβασης που εφαρμόζουν ορισμένοι κεντρικοί αντισυμβαλλόμενοι· αφετέρου, η δυνατότητα εξέτασης ορισμένων στοχευμένων κανονιστικών αλλαγών που θα μπορούσαν να συμβάλουν στη διευκόλυνση της κεντρικής εκκαθάρισης για τους μηχανισμούς συνταξιοδοτικών καθεστώτων. Με βάση τα παραπάνω, στην έκθεση του Δεκεμβρίου, η ESMA, σε συνεργασία με την EIOPA, την ΕΑΤ και το ESRB, προτείνει να παραταθεί η προσωρινή εξαίρεση για ένα ακόμη έτος, έως τον Ιούνιο του 2022, προκειμένου να δοθεί επαρκής χρόνος για περαιτέρω βελτιώσεις. 
            
            
               Οι υπηρεσίες της Επιτροπής ζήτησαν τη γνώμη της ομάδας εμπειρογνωμόνων της Ευρωπαϊκής Επιτροπής Κινητών Αξιών σχετικά με την πρόταση κατ’ εξουσιοδότηση πράξης για την παράταση της εξαίρεσης των μηχανισμών συνταξιοδοτικών καθεστώτων από την κεντρική εκκαθάριση κατά ένα έτος. Η εν λόγω διαδικασία διαβούλευσης κατέληξε σε ευρεία συναίνεση σχετικά με την πρόταση. Ορισμένα κράτη μέλη τόνισαν την ανάγκη συνεργασίας με τον κλάδο και τις ΕΕΑ προκειμένου να αποφευχθούν περαιτέρω παρατάσεις.
            
            
            
               Το σχέδιο της κατ’ εξουσιοδότηση πράξης δημοσιεύτηκε στη διαδικτυακή πύλη για τη βελτίωση της νομοθεσίας για περίοδο τεσσάρων εβδομάδων, προς σχολιασμό από το κοινό. Ελήφθησαν τέσσερις απαντήσεις, οι οποίες υποστηρίζουν την παράταση της εξαίρεσης κατά ένα έτος και παρέχουν γενικότερες παρατηρήσεις σχετικά με το θέμα της κεντρικής εκκαθάρισης από μηχανισμούς συνταξιοδοτικών καθεστώτων. Δεν πραγματοποιήθηκαν αλλαγές στον κατ’ εξουσιοδότηση κανονισμό μετά την εν λόγω διαβούλευση.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το δικαίωμα έκδοσης κατ’ εξουσιοδότηση πράξης προβλέπεται στο άρθρο 85 παράγραφος 2 του κανονισμού (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (κανονισμός EMIR).
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 6.5.2021
            
            
               για την παράταση της μεταβατικής περιόδου που αναφέρεται στο άρθρο 89 παράγραφος 1 πρώτο εδάφιο του κανονισμού (EE) αριθ. 648/2012 του Ευρωπαϊκού Κοινοβουλίου και του Συμβουλίου
            
            
               (Κείμενο που παρουσιάζει ενδιαφέρον για τον ΕΟΧ)
            
         
         
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  2
               , και ιδίως το άρθρο 85 παράγραφος 2 τρίτο εδάφιο,
            
            
               Εκτιμώντας τα ακόλουθα:
            
            
               (1)Το άρθρο 89 παράγραφος 1 του κανονισμού (ΕΕ) αριθ. 648/2012 προβλέπει ότι, για μεταβατική περίοδο έως τις 18 Ιουνίου 2021, η υποχρέωση εκκαθάρισης που αναφέρεται στο άρθρο 4 του εν λόγω κανονισμού δεν εφαρμόζεται στις συμβάσεις εξωχρηματιστηριακών παραγώγων για τις οποίες μπορεί να μετρηθεί αντικειμενικά ότι μειώνουν τους επενδυτικούς κινδύνους που συνδέονται άμεσα με την χρηματοοικονομική φερεγγυότητα των μηχανισμών συνταξιοδοτικών καθεστώτων, και στις οντότητες που έχουν συσταθεί για να παρέχουν αποζημίωση σε μέλη των μηχανισμών αυτών σε περίπτωση αδυναμίας πληρωμής. Η εν λόγω μεταβατική περίοδος θεσπίστηκε για να αποφευχθούν οι δυσμενείς συνέπειες των κεντρικά εκκαθαριζόμενων συμβάσεων παραγώγων επί των συνταξιοδοτικών παροχών των μελλοντικών συνταξιούχων και για να δοθεί χρόνος για την ανάπτυξη βιώσιμων τεχνικών λύσεων για τη μεταφορά από τους μηχανισμούς συνταξιοδοτικών καθεστώτων χρηματικών και μη χρηματικών ασφαλειών, ως περιθωρίων διαφορών αποτίμησης.
            
            
               (2)Το άρθρο 85 παράγραφος 2 τρίτο εδάφιο του κανονισμού (ΕΕ) αριθ. 648/2012 εξουσιοδοτεί την Επιτροπή να παρατείνει την εν λόγω μεταβατική περίοδο δύο φορές, για ένα έτος κάθε φορά, εφόσον διαπιστώσει ότι δεν έχει αναπτυχθεί βιώσιμη τεχνική λύση και ότι οι δυσμενείς συνέπειες των κεντρικά εκκαθαριζόμενων συμβάσεων παραγώγων επί των συνταξιοδοτικών παροχών των μελλοντικών συνταξιούχων παραμένουν αμετάβλητες. Το άρθρο 85 παράγραφος 2 πρώτο εδάφιο του εν λόγω κανονισμού απαιτεί από την Επιτροπή να εκπονεί ετήσιες εκθέσεις έως την τελική παράταση της μεταβατικής περιόδου, στις οποίες αξιολογείται κατά πόσον έχουν αναπτυχθεί βιώσιμες τεχνικές λύσεις και η ανάγκη λήψης μέτρων για τη διευκόλυνση αυτών των βιώσιμων τεχνικών λύσεων.
            
            
               (3)Η Επιτροπή εξέδωσε την πρώτη της έκθεση
                  3
                στις 23 Σεπτεμβρίου 2020. Στην εν λόγω έκθεση επισημαίνεται ότι οι συμμετέχοντες στην αγορά έχουν καταβάλει προσπάθειες κατά τα προηγούμενα έτη για την ανάπτυξη βιώσιμων τεχνικών λύσεων και ότι ορισμένοι μηχανισμοί συνταξιοδοτικών καθεστώτων έχουν αρχίσει να εκκαθαρίζουν κεντρικά μέρος των παραγώγων τους σε εθελοντική βάση. Η έκθεση κατέληξε στο συμπέρασμα ότι η βασική πρόκληση που παραμένει για τους μηχανισμούς συνταξιοδοτικών καθεστώτων είναι η ανάγκη παροχής περιθωρίου διαφορών αποτίμησης σε μετρητά στην περίπτωση ακραίων συνθηκών της αγοράς, υπό τις οποίες ενδέχεται οι κεντρικοί αντισυμβαλλόμενοι να απαιτούν την παροχή σημαντικών ποσών από τους μηχανισμούς συνταξιοδοτικών καθεστώτων για την κάλυψη των περιθωρίων διαφορών αποτίμησης.
            
            
               (4)Το άρθρο 85 παράγραφος 2 δεύτερο εδάφιο του κανονισμού (ΕΕ) αριθ. 648/2012 απαιτεί επίσης από την Ευρωπαϊκή Αρχή Κινητών Αξιών και Αγορών (ESMA), σε συνεργασία με την Ευρωπαϊκή Αρχή Ασφαλίσεων και Επαγγελματικών Συντάξεων, την Ευρωπαϊκή Αρχή Τραπεζών και το Ευρωπαϊκό Συμβούλιο Συστημικού Κινδύνου, να υποβάλλει στην Επιτροπή ετήσιες εκθέσεις, στις οποίες αξιολογείται, μεταξύ άλλων, κατά πόσον οι κεντρικοί αντισυμβαλλόμενοι, τα εκκαθαριστικά μέλη και οι μηχανισμοί συνταξιοδοτικών καθεστώτων έχουν καταβάλει τη δέουσα προσπάθεια και έχουν αναπτύξει βιώσιμες τεχνικές λύσεις που διευκολύνουν τη συμμετοχή των μηχανισμών αυτών στον κεντρικό συμψηφισμό με την καταχώριση χρηματικών και μη χρηματικών ασφαλειών ως περιθωρίων διαφορών αποτίμησης, συμπεριλαμβανομένων των επιπτώσεων των λύσεων αυτών στη ρευστότητα και στην ενίσχυση των κυκλικών τάσεων της αγοράς και των δυνητικών νομικών και άλλων επιπλοκών τους. Στην έκθεσή της με ημερομηνία 17 Δεκεμβρίου 2020, η ESMA κατέληξε στο συμπέρασμα ότι, κατά τα προηγούμενα έτη, τα ενδιαφερόμενα μέρη διερεύνησαν ορισμένες λύσεις για τον μετριασμό των προκλήσεων που αντιμετωπίζουν οι μηχανισμοί συνταξιοδοτικών καθεστώτων, οι οποίες θα μπορούσαν συνδυαστικά να στηρίξουν τους μηχανισμούς συνταξιοδοτικών καθεστώτων τόσο υπό κανονικές όσο και υπό ακραίες συνθήκες. Ωστόσο, η ESMA κατέληξε επίσης στο συμπέρασμα ότι οι λύσεις αυτές πρέπει να αναπτυχθούν περαιτέρω ή ενδεχομένως πρέπει να συνοδεύονται από κάποιες κανονιστικές αλλαγές σε ορισμένες περιπτώσεις. Συνεπώς, η ESMA εξέφρασε την άποψη ότι είναι αναγκαίο να παραταθεί η μεταβατική περίοδος για ένα έτος.
            
            
               (5)Η Επιτροπή, λαμβάνοντας υπόψη την έκθεση της ESMA, κρίνει ότι είναι πράγματι αναγκαίο να παραταθεί η μεταβατική περίοδος για ένα έτος, ώστε να μπορέσουν οι προτεινόμενες λύσεις να ωριμάσουν και να βελτιωθούν περαιτέρω.
            
            
               (6)Επομένως, η μεταβατική περίοδος που αναφέρεται στο άρθρο 89 παράγραφος 1 του κανονισμού (ΕΕ) αριθ. 648/2012 θα πρέπει να παραταθεί περαιτέρω.
            
            
               (7)Ο παρών κανονισμός θα πρέπει να αρχίσει να ισχύει επειγόντως, ώστε η υφιστάμενη μεταβατική περίοδος να παραταθεί πριν από τη λήξη της ή το συντομότερο δυνατό στη συνέχεια. Μεταγενέστερη έναρξη ισχύος θα κατέληγε σε ανασφάλεια δικαίου για τους μηχανισμούς συνταξιοδοτικών καθεστώτων ως προς το αν χρειάζεται να αρχίσουν τις προετοιμασίες για επικείμενες υποχρεώσεις εκκαθάρισης,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Η μεταβατική περίοδος που προβλέπεται στο άρθρο 89 παράγραφος 1 πρώτο εδάφιο του κανονισμού (ΕΕ) αριθ. 648/2012 παρατείνεται έως τις 18 Ιουνίου 2022.
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 6.5.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Συμφωνία επαναγοράς είναι μια συμφωνία πώλησης τίτλων σε δεδομένη τιμή σε συνδυασμό με συμφωνία επαναγοράς των ίδιων τίτλων σε συμφωνημένη τιμή σε μελλοντική ημερομηνία. Η αγορά συμφωνιών επαναγοράς φέρνει σε επαφή επιχειρήσεις που παρέχουν ασφάλειες έναντι μετρητών με επιχειρήσεις που παρέχουν μετρητά ως αντάλλαγμα για την παροχή ασφάλειας.
               
               
                  
                     (2)
                  
                        ΕΕ L 201 της 27.7.2012, σ. 1.
               
               
                  
                     (3)
                  
                        Έκθεση της Επιτροπής προς το Ευρωπαϊκό Κοινοβούλιο και το Συμβούλιο δυνάμει του άρθρου 85 παράγραφος 2 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών, όπως τροποποιήθηκε με τον κανονισμό (ΕΕ) 2019/834, όσον αφορά την αξιολόγηση του κατά πόσον έχουν αναπτυχθεί βιώσιμες τεχνικές λύσεις για τη μεταφορά από τους μηχανισμούς συνταξιοδοτικών καθεστώτων χρηματικών και μη χρηματικών ασφαλειών, ως περιθωρίων διαφορών αποτίμησης, και της ανάγκης λήψης μέτρων για τη διευκόλυνση αυτών των βιώσιμων τεχνικών λύσεων [COM(2020) 574 final της 23ης Σεπτεμβρίου 2020].